b'\n_START_ARTICLE_\nPaj\xc5\xabrio Alp\xc4\x97s\n_START_PARAGRAPH_\nPaj\xc5\xabrio Alp\xc4\x97s (06) (pranc. Les Alpes-Maritimes , Provanso tarme\xc2\xa0\xe2\x80\x93 Aups Maritims, nicieti\xc5\xa1kai\xc2\xa0\xe2\x80\x93 Alps Maritims)\xc2\xa0\xe2\x80\x93 Pranc\xc5\xabzijos departamentas \xc5\xa1alies pietry\xc4\x8diuose, Provanso-Alpi\xc5\xb3-\xc5\xbdydrosios pakrant\xc4\x97s regione. Administracinis centras (prefekt\xc5\xabra)\xc2\xa0\xe2\x80\x93 Nica. Generalin\xc4\x97s tarybos pirmininkas Kristianas Estrozi._NEWLINE_Departamente 2 apskritys, 52 kantonai, 12 municipalini\xc5\xb3 susivienijim\xc5\xb3 ir 163 komunos. 1,579 mln. gyventoj\xc5\xb3 (1999\xc2\xa0m.).\n_START_SECTION_\nIstorija\n_START_PARAGRAPH_\nDabartinio departamento teritorijoje buvo rom\xc4\x97n\xc5\xb3 Paj\xc5\xabrio Alpi\xc5\xb3 provincija su sostine Simieze (Cemenelum). 297\xc2\xa0m. \xc4\xaf \xc5\xa1i\xc4\x85 provincij\xc4\x85 \xc4\xaf\xc4\x97jo taip pat ir Briansonas bei Dignis, o sostin\xc4\x97 buvo perkelta \xc4\xaf Embrun\xc4\x85._NEWLINE_Pirmasis paj\xc5\xabrio Alpi\xc5\xb3 departamentas buvo \xc4\xafsteigtas Did\xc5\xbeiosios Pranc\xc5\xabzijos revoliucijos metu, 1793\xc2\xa0m. ir egzistavo iki 1814\xc2\xa0m. \xc4\xae j\xc4\xaf \xc4\xaf\xc4\x97jo Monakas ir San Remas. Departamentas atkurtas 1860\xc2\xa0m., kai Pranc\xc5\xabzijai atiteko Nicos kunigaik\xc5\xa1tyst\xc4\x97. 1926\xc2\xa0m. prie departamento prijungta Puge-Teniero apygarda, 1947\xc2\xa0m. atskirtos itali\xc5\xa1kos Tendo ir La Brigo komunos, kurios atiteko Italijai.\n_START_SECTION_\nGeografija\n_START_PARAGRAPH_\nPlotas\xc2\xa0\xe2\x80\x93 4299\xc2\xa0km\xc2\xb2. Departament\xc4\x85 supa Varo, Auk\xc5\xa1tutinio Provanso Alpi\xc5\xb3 departamentai, Monakas, Italija ir Vidur\xc5\xbeemio j\xc5\xabra._NEWLINE_Svarbiausios up\xc4\x97s\xc2\xa0\xe2\x80\x93 Bandolis, Bujonas, Burdu, Kana, Esteronas, Gorbio, Manjanas, Olionas, Pajonas, Riu, Ruaja, Varas._NEWLINE_Gyventojai vadina save azur\xc4\x97nais (Azur\xc3\xa9ens), tai tankiausiai apgyvendintas paj\xc5\xabrio departamentas. Jau 1930\xc2\xa0m. jame gyveno per pus\xc4\x99 milijono gyventoj\xc5\xb3, o po Antrojo pasaulinio karo gra\xc5\xbeiausiose departamento vietose apsigyveno nema\xc5\xbeai u\xc5\xbesienie\xc4\x8di\xc5\xb3, ypa\xc4\x8d pagyvenusi\xc5\xb3, nes klimatin\xc4\x97s s\xc4\x85lygos \xc4\x8dia idealios tiek \xc5\xbeiem\xc4\x85, tiek vasar\xc4\x85.\n_START_SECTION_\nEkonomika\n_START_PARAGRAPH_\nVyrauja turizmo ir sporto infrastrukt\xc5\xabra. Kalnuose yra kelios slidin\xc4\x97jimo stotys. Ta\xc4\x8diau daugiausia lankytoj\xc5\xb3 pritraukia paj\xc5\xabrio poilsio zonos. Nica u\xc5\xbeima antr\xc4\x85 viet\xc4\x85 Pranc\xc5\xabzijoje pagal vie\xc5\xa1bu\xc4\x8di\xc5\xb3 lov\xc5\xb3 skai\xc4\x8di\xc5\xb3 gyventojui. Grasas pasi\xc5\xbeymi parfumerijos pramone, o Sofija-Antipolis\xc2\xa0\xe2\x80\x93 tai naujausi\xc5\xb3 technologij\xc5\xb3 centras._NEWLINE_Departamento teritorijoje nuo seno kasami mineralai, gipsas, sm\xc4\x97lis, \xc5\xbevyras, kalkakmeniai, yra vario, gele\xc5\xbeies, \xc5\xa1vino, cinko, urano r\xc5\xabd\xc5\xb3 kasyklos.\n_START_SECTION_\nPolitika\n_START_PARAGRAPH_\nDepartamento Generalin\xc4\x97 taryba ir prefekt\xc5\xabra yra Nicoje. Departament\xc4\x85 Pranc\xc5\xabzijos senate nuo 1984\xc2\xa0m. atstovauja \xc5\xbdoz\xc4\x97 Barelo, nuo 1988\xc2\xa0m. \xc5\xa0arlis \xc5\xbdinesy, nuo 1985\xc2\xa0m. Pjeras Lafitas ir nuo 1998\xc2\xa0m. \xc5\xbdakas Peira, Atstov\xc5\xb3 r\xc5\xabmuose\xc2\xa0\xe2\x80\x93 9 departamento atstovai (i\xc5\xa1rinkti 2002\xc2\xa0m.)._NEWLINE_Generalin\xc4\x99 taryb\xc4\x85 sudaro 52 nariai, kurie renkami kas treji metai \xc5\xa1e\xc5\xa1eri\xc5\xb3 met\xc5\xb3 kadencijai. Pus\xc4\x97 j\xc5\xb3 i\xc5\xa1rinkti 2001\xc2\xa0m., pus\xc4\x97\xc2\xa0\xe2\x80\x93 2004\xc2\xa0m.'